**SLOVENŠČINA – 9. RAZRED – SKUPINA ZUPAN 8. 5. 2020**

Čeprav s Cankarjem še nismo čisto končali, sem ti za danes pripravila preverjanje znanja, saj v ponedeljek začnem s spraševanjem.

Povezavo na Zoom boste tisti, ki ste na vrsti (poglejte spisek), dobili po mailu en dan prej.

Predlagam, da rešitve preverjanja pišeš v zvezek.

**Preberi besedilo v Prilogi 1.**

1. **Predstavi podatke o besedilu** (avtor, objava, namen, število odstavkov).
2. **Katera vrsta besedila prevladuje?** Potopis, opis poti, pripoved o doživetju? Pojasni.
3. **Popravi povedi tako, da bodo v skladu z besedilom.**
4. Veliki Golak je najvišja točka hribovja Trnovski gozd.
5. Do Cola se peljemo z avtom, nato nadaljujemo peš.
6. Pohod traja približno dve uri.
7. Rimski trdnjavi sta stari približno dva tisoč let.
8. **Pojasni besedne zveze:** praktično niti za vzorec, na vrat na nos, čez drn in strn.
9. **Poimenuj ločilo v besedni zvezi** Kamniško-Savinjske Alpe in opiši njegovo rabo.
10. **Uporabi pomišljaj in napiši naslednjo poved:** Cesta od Hrušice do Predmeje vodi skozi gozdove in samotne vasi.
11. **Opiši razliko v rabi treh pik:** Videl sem m… IN Slišal sem …
12. **Poimenuj priredje ali podredje in ga opiši z S-strukturo.**
13. V Zahodnih Julijcih je bilo kar nekaj snega, a drugod ga ni bilo praktično niti za vzorec.
14. Lahko smo se tako potepli tudi v kraje, kamor običajno ne zaide prav veliko ljudi.
15. Kot orjaški zid se dviga skoraj tisoč metrov nad dolino in brez posebnega prehoda preide v Škofjeloško-Cerkljansko hribovje, polno grap, kamenja in neskončnih gozdov.
16. Na 1495 metrov visoki Mali Golak, ki je najvišja točka planote, se tokrat odpravimo po stari rimski cesti.
17. Višji vrh je imel manjšo planino, zato se imenuje Mali Golak.
18. Tako je potrebno pazljivo slediti planinskim oznakam, da slučajno ne zatavamo kam po svoje v teh neskončnih gozdovih.
19. To zimo ni bilo veliko snega niti ni veliko deževalo.
20. **Povedi spremeni tako, da vršilec dejanja ne bo izražen ali obratno.**
21. Trdnjavi sta se presenetljivo dobro ohranili.
22. Za vzpon izberemo pot mimo Iztokove koče.
23. Kočo so zaprli.
24. Rimska vojska je zgradila zaporni zid.
25. Gozd je prekrit s kamnom.
26. Vse vasi so obnovljene.

**Preberi besedilo v Prilogi 2.**

1. Določi kraj in čas dogajanja v besedilu.
2. Kaj se zdi pisatelju pusto in sivo v drugem, tretjem in četrtem odstavku?
3. Opiši pisateljevo razpoloženje ob prihodu domov.
4. Kako pisatelj beži pred vsakdanjim življenjem?
5. Katera poved v četrtem odstavku pojasnjuje pisateljev beg pred vsakdanjikom?
6. Česa je v besedilu več, dogajanja ali orisa čustvenega razpoloženja? Katere vrste besedilo si prebral?
7. Kaj pisatelju predstavlja bela cesta?
8. Ivan Cankar je pripadal obdobju moderne. Kaj to pomeni?
9. Kateri so bili njegovi sodobniki? Naštej tri. Katera njihova dela smo prebrali?

**Preberi besedilo v Prilogi 3.**

1. Ali lahko na podlagi besedila razbereš, da je pesnik žalosten zaradi slovesa?
2. Kaj pa nakazuje na stanje po slovesu?
3. Kaj je izraženo v prvi kitici?
4. Kaj je izraženo v drugi kitici?
5. S katerima verzoma je najbolj natančno prikazano razpoloženje lirskega subjekta?
6. Ali je pesem lirska ali epska?
7. Opiši zgradbo pesmi (število kitic, vrsta kitice, rima).
8. Rima v prvi kitici je a) zaporedna b) oklepajoča c) prestopna
9. Izpiši iz prve kitice poosebitev, ki vpliva na bralčevo razpoloženje.
10. V katerem obdobju je ustvarjal Simon Jenko?
11. Naštej nekaj Jenkovih sodobnikov in njihovih del.

Priloga 1

**Ideja za izlet: Mali Golak Izlet po Trnovskem gozdu**

Letošnja zima je bila prav gotovo nekaj nenavadnega. V Zahodnih Julijcih je bilo kar nekaj snega, drugod pa ga ni bilo praktično niti za vzorec. Posledično so bilo naše gore sorazmerno lahko dostopne skozi celotno obdobje.

Lahko smo se tako potepli tudi v kraje, kamor običajno ne zaide prav veliko ljudi. Eden takih je Trnovski gozd. Globoko spodaj ležeča flišnata dolina je že čisto prava Primorska. Planota Trnovskega gozda pa je čisto nekaj drugega. Kot orjaški zid se dviga skoraj tisoč metrov nad dolino in brez posebnega prehoda preide v Škofjeloško-Cerkljansko hribovje, polno grap, kamenja in neskončnih gozdov.

Na 1495 metrov visoki Mali Golak, ki je najvišja točka planote, se tokrat odpravimo po stari rimski cesti. Pred dva tisoč leti so Rimljani v te kraje prišli iz Padske nižine in ustanovili provinco Norik. Provinca je postala strateško pomembna štiri stoletja kasneje, ko se je imperij začel opotekati pod pritiskom bavarskih ljudstev z vzhoda. Na vrat na nos je rimska vojska zgradila zaporni zid Claustra Alpium Iularum, ki je segal od Alp pa vse do morja. Najpomembnejši del zapore je bil prav na naši poti do Malega Golaka. Na poti iz Logatca proti Colu se zapeljemo mimo oziroma kar skozi dve trdnjavi. Prva je na Lanišču, druga, bistveno večja, je na Hrušici. Obe sta presenetljivo dobro ohranjeni in vredni našega ogleda.

Od Hrušice se zapeljemo nato čez drn in strn preko širnih gozdov in skozi samotne vasi. Svet okoli nas je en sam velik gozd, ki prekriva kamnit in razbit kraški svet. Vendar prebivalstvo v teh krajih trdovratno vztraja. Vse vasi so obnovljene in praznih hiš ni kaj dosti. V Colu se pot razcepi. Navzdol popelje proti Ajdovščini, ki je zrasla na ruševinah Castruma, še ene rimske trdnjave, in Školju svetega Pavla, kjer stoji sedem metrov visok rimski stolp nad izvirom pitne vode in velja za najvišjo ohranjeno rimsko stavbo na področju Slovenije.

Nas pa pot popelje naprej mimo Kovka in Otlice do vasi Predmeja. To je izhodišče naše poti. Do vrha Malega Golaka je dve uri hoda in nanj je speljana krožna pot. Za vzpon je morda najboljše izbrati pot mimo Iztokove koče. To je manjši planinski dom kake pol ure hoda pod vrhom.

Presenetljivo je Mali Golak, ki se nahaja nekoliko bolj proti vzhodu, petnajst metrov višji od Velikega Golaka. Za tovrstnim poimenovanjem ne tiči prav nobena meritvena napaka. Vsak od obeh vrhov je nekdaj na vrhu imel pašno planino. Višji vrh je imel manjšo in je zato Mali Golak, nekoliko nižji Veliki Golak pa večjo in zato takšno poimenovanje.

Mali Golak sega nad gozdno mejo in z njega se odpre prelep razgled. Smo pač na meji Alp, Dinarskega gorstva in Primorske oziroma še naprej Padske nižine. Jadransko morje se zdi na dosegu roke na zahodu, nekoliko proti severu se lepo vidijo Julijske Alpe in Kamniško-Savinjske Alpe. Zato pa so okrog nas nekoliko bližje še Nanos, pa Vremščica, Javornik in Snežnik.

Z vrha se spustimo po krožni poti na naše izhodišče v vasi Predmeja. Vsepovsod je polno gozdnih poti, kjer prav v zimskem času potekajo največja gozdarska dela. Tako je potrebno pazljivo slediti planinskim oznakam, da slučajno ne zatavamo kam po svoje v teh neskončnih gozdovih.

Janez Mihovec, revija Svet in ljudje, marec 2020.

Priloga 2

**Ivan Cankar: Skodelica kave**

Velikokrat v svojem življenju sem storil krivico človeku, ki sem ga ljubil. Taka krivica je kakor greh zoper svetega duha: ne na tem ne na onem svetu ni odpuščena. Neizbrisljiva je, nepozabljiva. Časih počiva dolga leta, kakor da je bila ugasnila v srcu, izgubila se, utopila v nemirnem življenju. Nenadoma, sredi vesele ure, ali ponoči, ko se prestrašen vzdramiš iz hudih sanj, pade v dušo težak spomin, zaboli in zapeče s toliko silo, kakor da je bil greh šele v tistem trenutku storjen. Vsak drug spomin je lahko zabrisati. Črn madež je na srcu in ostane za vekomaj. /…/

Pred petnajstimi leti sem prišel domov in sem ostal doma tri tedne. Ves tisti čas sem bil potrt in zlovoljen. Stanovanje smo imeli pusto; v nas vseh je bilo, zdi se mi, nekaj težkega, odurnega, kakor vlažna senca.

Prve noči sem spal v izbi; časih sem se ponoči zbudil, pa sem videl v temi, da je bila mati vstala iz postelje in da je sedela za mizo. Čisto mirno, kakor da bi spala; dlani je tiščala k čelu, njen beli obraz se je svetil, tudi če je bilo okno zagrnjeno in ni bil zunaj ne lune ne zvezd. Poslušal sem natanko in sem razločil, da to ni sopenje spečega, temveč mukoma zatajevano ihtenje. Odel sem se preko glave; ali skozi odejo in tudi še v sanjah sem slišal njeno ihtenje.

Preselil sem se pod streho, v seno. V ta svoj dom sem plezal po strmih, polomljenih stopnicah, lestvi podobnih. Postlal sem si v senu, pred vrata na klanec pa sem si postavil mizo. Razgled moj je bil siv, razglodan zid. V zli volji, v potrtosti in črnih skrbeh sem pisal takrat svoje prve zaljubljene zgodbe. Siloma sem vodil svoje misli na bele ceste, na cvetoče travnike in dišeča polja, da bi ne videl sebe in svojega življenja.

Nekoč sem si zaželel črne kave. Ne vem, kako mi je prišlo na misel; zaželel sem si je. Morda le zategadelj, ker sem vedel, da niti kruha ni doma, kaj šele kave. Človek je v sami razmišljenosti hudoben in neusmiljen. Mati me je pogledala z velikim, plahim pogledom in ni odgovorila. Pust in zlovoljen, brez besede in pozdrava sem se vrnil pod streho, da bi pisal, kako sta se ljubila Milan in Breda in kako sta bila obadva plemenita, srečna in vesela.

»Roko v roki, obadva mlada, od jutranjega sonca obžarjena, v rosi umita ...«

Začul sem tihe korake na stopnicah. Prišla je mati; stopala je počasi in varno, v roki je nesla skodelico kave. Zdaj se spominjam, da nikoli ni bila tako lepa kakor v tistem trenutku. Skozi vrata je sijal poševen pramen opoldanskega sonca, naravnost materi v oči; večje so bile in čistejše, vsa nebeška luč je odsevala iz njih, vsa nebeška blagost in ljubezen. Ustnice so se smehljale kakor otroku, ki prinaša vesel dar.

Jaz pa sem se ozrl in sem rekel z zlobnim glasom:

»Pustite me na miru! ... Ne maram zdaj!«

Ni še bila vrhu stopnic; videl sem jo samo do pasu. Ko je slišala moje besede, se ni ganila; le roka, ki je držala skodelico, se je tresla. Gledala me je prestrašena, luč v očeh je umirala.

Od sramu mi je stopila kri v lica, stopil sem ji naproti s hitrim korakom.

»Dajte, mati!«

Prepozno je bilo; luči ni bilo več v njene oči, smehljaja ne več na njene ustnice.

Popil sem kavo, pa sem se tolažil:

»Zvečer ji porečem tisto besedo, tisto ljubeznivo, za katero sem ogoljufal njeno ljubezen ...«

Nisem je rekel ne zvečer ne drugi dan in tudi ne ob slovesu ...

Tri ali štiri leta kasneje mi je v tujini tuja ženska prinesla kavo v izbo. Takrat me je izpreletelo, zaskelelo me v srcu tako močno, da bi bil vzkriknil od bolečine. Zakaj srce je pravičen sodnik in ne pozna malenkosti ...

Za popestritev pa si lahko ogledaš [sodobno izvedbo](https://www.youtube.com/watch?v=kae61X9iAME) v izvedbi Jureta Zrnec in Lada Bizovičarja.

**Priloga 3**

Simon Jenko

**Po slovesu**

Teman oblak izza gore  
privlekel se je nad polje,  
nad poljem v sredi je obstal,  
nebo je čez in čez obdal.  
  
To ni oblak izza gore,  
to tudi ni ravno polje;  
to misel le je žalostna  
na sredi srca mojega.